
TYNGED Y DDINAS. 


[HAWL-YSGRIF |]. 


Mae'r nos yn ddu, gauafol, oer, 
Heb oleu seren wan na lloer. 


Ar furiau'r dref y gwyliwr sydd 
Yn disgwyl gweled toriad dydd. 


Ond, beth yw'r swn dieithriol? Ust !— 
Daeth fel taranfollt ar ei glust ; 

Mae'n dod yn nes—yn nes hyd ato ef— 
Trwy'r gwyll mae'n nesu at y dref; 
Saif dim o'i flaen, ei ffordd a hyllt, 

A'r dref o'i chwsg ddeffroa'n wyllt. 


O! dywell nos—caddugol nos— 
Heb leuad wen, na seren dlos. 


Ah! dacw fellten wynias wen, 
A'i fflach oleua'r ddae'r a'r nen, 
A'r dywell nos am foment drydd 
Yn oleu megis haner dydd, 
Ac erchyll dwrf y daran gref 
A glywir fel yn hyrddio'r nef. 
Mae croch y gwynt yn codi'n uwch, 
Y pridd a'r maen a gwyd fel lluwch,— 
Fel caenen lafa dros y dref, 
Ac arllwys ei chynddaredd gref 
Mae yr ystorm, trwy'r wlad i gyd, 
Fel pe am lwyr ddinystrio'r byd. 
Gwibiedig fellt 
Trwy'r gwyll yn gwau, 
Yn deifio'r gwellt 
Fel mur yn cau, 


Yn gwarchae gylch y ddinas fawr— 
Byddinoedd Duw! Pa beth yn awr 
Yw gallu dyn, pan yw y mellt 

Yn cwympo'r derw megis dellt ? 
Pan yw'r elfenau'n rhuthro ar 

Y byd heb ffrwynau ar eu gwar? 
Yn bygwth claddu'r byd yn fyw. 


Yn ymyl nerth galluoedd Duw, 
Eiddilyn gwan yw dyn pryd hyn, 
A'i galon ef i'w chraidd a gryn. 
Y temlau gwych a thyrau syrth, 
A cheisio dianc trwy y pyrth 
Mae y preswylwyr oll i gyd, 
A gwelw-wallgof yw'eu pryd. 
Dirgryna'r dref i gyd 
Yn ymyl brenin braw ; 
A ddaeth yn ddiwedd byd ? 
Yw dydd y Farn gerllaw ? 


Oes rhaib ar raib? Oes gwangc ar wangc ? 

Neu oes ar ddinystr newyn trangc ? 

'Trwy erchyll dawch a'r cymyl du 

Mae gwaedd ar waedd yn esgyn fry. 

Y Ddinas hardd trist garnedd yw, 

Ychydig weddill sydd yn fyw 

Ar yr adfeilion, yn eu cur, 

Ac nid yw'r gwyliwr ar y mur. CENIN, 





